Diari Oficial de la Generalitat Valenciana


Sumari del DOGV 2743, del 08-05-1996 (1996/838139)

ORDRE de 26 d'abril de 1996, per la qual s'aprova el Pla d'Obres d'Interés General per a la millora i la modernització del regadiu de la província de Castelló, II part.
------------------------------------------------------------------------------------------------------------------------------------------------------------------------

### Dades del document

Número de DOGV
:   2743

Data del DOGV
:   08-05-1996

Secció del DOGV
:   ALTRES DISPOSICIONS

Número del document
:   1996/838139


Data del document
:   26-04-1996

Organisme emissor
:   Conselleria d'Agricultura i Medi Ambient

Tipus de document
:   Ordre

ORDRE de 26 d'abril de 1996, per la qual s'aprova el Pla d'Obres d'Interés General per a la millora i la modernització del regadiu de la província de Castelló, II part.   
Diferents entitats de reg de la província de Castelló han demostrat el seu interés en la transformació del reg tradicional pel reg localitzat, com també la reutilització d'aigües residuals provinents de depuradores construïdes o en fase de construcció, interés que coincideix amb el de la Conselleria d'Agricultura i Medi Ambient, la qual té entre les seues prioritats la millora i la modernització del regadiu valencià.  
El pla d'obres redactat preveu actuacions als municipis d'Almenara, Castelló, Moncófar, Segorbe i la Vall d'Uixó, les quals poden realitzar-se a curt termini.  
Les actuacions previstes són les necessàries per a la reutilització de les aigües residuals, la regulació de les aigües i la implantació del reg localitzat. Amb aquestes actuacions, es pretén obtenir beneficis de caràcter social, agronòmic i econòmic com ara evitar regs nocturns, substituir aigües depurades per aigües provinents d'aqüífers sobreexplotats, augmentar la capacitat d'embassament, fomentar el reg en comú, estalviar aigua, etc.  
Per això, a proposta de la Direcció General de Política d'Estructures, Regadius i Desenvolupament Rural, i en ús de les atribucions que tinc atribuïdes,  
ORDENE  
Article 1  
Aprovar el Pla d'Obres d'Interés General per a la millora i la modernització de regadius de la província de Castelló, II part.  
Article 2  
D'acord amb l'article 62 de la Llei de Reforma i Desenvolupament Agrari, i d'acord amb els decrets 151/1990, de 17 de setembre, 169/1991, de 30 de setembre, 13/1995, de 10 de gener i 39/1995, de 7 de març, del Consell de la Generalitat Valenciana, les obres d'instal·lacions elevadores, els filtres, si escau, les basses de regulació, les conduccions principals d'enllaç i distribució, i la informatització i automatització necessària per a facilitar la gestió de les entitats de reg, queden classificades com d'interés general en el grup a) de l'article 61 de l'esmentada Llei de Reforma i Desenvolupament Agrari, sempre que afecten la totalitat de la superfície de reg de l'entitat.  
DISPOSICIONS FINALS  
Primera  
La Direcció General de Política d'Estructures, Regadius i Desenvolupament Rural dictarà les normes complementàries per a la millor aplicació del que es disposa en aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 26 d'abril de 1996  
La consellera d'Agricultura i Medi Ambient,  
MARIA àNGELS RAMóN-LLIN i MARTíNEZ